Jesúsbara izhi cruz ataupe wãsia Buru Bꞌʉwʉrʉ abadaidꞌu, hebreo bedꞌeadꞌera Gólgota abada.
Mama cruzdꞌe kꞌachisidꞌa, izhi bawara awʉrʉta ũme kꞌachi jirapanʉsidꞌa abꞌa juwua araare abꞌa juwua ãkꞌaare, Jesús jirabꞌʉsidꞌa ẽsadra.
Kꞌãrẽã beadꞌaita Pilatobara bꞌʉpe cruzdꞌe jirabꞌidꞌapʉta mawũã bꞌasia: JESÚS NAZAREDꞌEBEMA REY JUDÍORÃNEÃ.
Judíorã bioba maʉ̃ta lesidꞌa Jesús cruzdꞌe kꞌachidꞌapeadꞌara pʉwʉrʉ kꞌaita baera. Maʉ̃ bedꞌeara bꞌʉ jirabꞌasia hebreo bedꞌeadꞌe, griego bedꞌeadꞌe, latin bedꞌeadꞌe.
Sacerdoterã nokꞌorãta judíorãbara Pilatoa mawũãsidꞌa: Mawũã bꞌʉrãrũã: Rey judíorãneã arãrũã, awuarabʉrʉ mawũãdua: Naʉ̃bara mawũãsia: Mʉrã Rey judíorãneã.
Mawũãnaĩ Pilatobara panaʉ̃ mawũãsia: Mʉã bꞌʉsibʉrʉ mʉã bꞌʉsia.
Soldaorãbara Jesús cruzdꞌe kꞌachidꞌape izha jʉ̃ bꞌadꞌara jirakua edadꞌape kĩmarẽta abꞌaʉdꞌe drasidꞌa soldaoza. Wua ãnebꞌari jʉ̃ bꞌadꞌasidꞌa jidasidꞌa, maʉ̃ wuara kĩrã tẽũ kꞌasudꞌapeadꞌa ẽbasia, awuarabʉrʉ jipa abꞌa kꞌadꞌapeadꞌa basia ʉ̃tʉba edꞌaa.
Mawũẽ ãzhirãĩnu mawũãsidꞌa: Naʉ̃ kꞌõãna ẽã, awuarabʉrʉ kꞌaidꞌe baita kꞌawuadꞌaidꞌebemata odꞌaya. Aramaʉ̃ne arimaẽ berabꞌarisia zhi bꞌʉmata mawũã bꞌʉta: Mʉã jʉ̃ bꞌadꞌara ãzhirãĩnu drasidꞌa sãwũã dradꞌaidꞌebemata odꞌape. Mawũã jara bꞌʉdꞌe osidꞌa soldaorãbara.
Jesús cruzdꞌe jirabꞌʉ kꞌaita panasia zhi papata, wũẽrã zhi papa mebeata, María Cleofas kĩmata, María Magdalenata.
Jesúsba zhi papata ũdubʉrʉdꞌe izha jʉrʉdꞌata izha audre kʉãgꞌata mama kꞌobꞌʉdꞌe zhi papaa mawũãsia: Papa, kꞌãʉ̃ bʉ waua.
Mobebʉrʉ maʉ̃ izha jʉrʉdꞌaa mawũãsia: Kꞌãʉ̃ bʉ papaa. Maʉ̃ ewadeba izha jʉrʉdꞌabara zhi papa kĩrãkꞌa erubꞌasia izhi dedꞌa.
Mawũãpe Jesúsbara izha oita bꞌadꞌara jõma aribꞌaeta kꞌawuape maʉ̃ zhi bꞌʉmata arimaẽ berabꞌarimarẽã mawũãsia: Mʉrã obisia kꞌobꞌʉa.
Maʉ̃ne zokꞌota mama nʉmasia uva bꞌa oregueaba bira nʉmʉta. Mawũẽ maʉ̃ oregueadꞌe sõmbera edasidꞌa esponjata, mobe hisopo bakurudꞌe tãjʉ̃nape Jesúsma tʉsidꞌa yedꞌa.
Jesúsbara maʉ̃ oregueara dope mawũãsia: Mʉã oita bꞌadꞌara jõma aribꞌaea. Mawũãpe buru jabꞌari izhi jawure Daizezea chãbꞌari beusia.
Jesús orrota miãsuba sudꞌapeadꞌa
Maʉ̃ ewadera aribꞌae jirpanʉta Egiptodꞌeba ẽzoadꞌata krĩcha fiesta obadata odꞌaidꞌera nrũẽmarã ẽnaʉ̃bada ewari basia. Mawũẽ judíorãma biga ẽbasia zhãrã ari cruzdꞌe jizoa nʉmaĩrã ẽnaʉ̃bada ewade. Maʉ̃nerã ewari ẽnaʉ̃badara ne bia basia. Mawũẽ Pilatoa jarasidꞌa cruzdꞌe jizoa nʉmʉrã jẽrũ bꞌʉekuabipe mamaʉ̃bara ãĩ jirakuabimarẽã.
Mawũẽ soldaorã zedꞌape abꞌa naara jẽrũ bꞌʉekuasidꞌa, dewarabemasidꞌa jẽrũ bꞌʉekuasidꞌa, mawũã okuasidꞌa Jesús bawara cruzdꞌe kꞌachidꞌapeadꞌara.
Mawũãmina Jesús maẽ zebʉdadꞌera ya beusi baera jẽrũ bꞌʉekuadꞌa ẽbasia.
Mawũãmina soldaorãnebema abꞌaʉba miãsuba orroma susia, mawũẽ aramaʉ̃ta drʉsia wata, baniãta.
Maʉ̃ta zhi ũdudꞌaba jara bꞌʉa, maʉ̃ jara bꞌʉra wãrĩnuã. Izhara kꞌawua bꞌʉa wãrãta jara bꞌʉta marãbidꞌa ĩjãnamarẽã.
Mawũã berabꞌarisia maʉ̃ zhi bꞌʉmata mawũã bꞌʉta: Bꞌʉekuadꞌa ẽbaya izhi bꞌʉwʉrʉra.
Dewara zhi bꞌʉmata mawũã bꞌʉa: Akʉdꞌaya sudꞌapeadꞌara.